बकेवर (इटावा)। सामाजिक वानिकी लखना और चकरनगर ने सब्दलपुर गांव के बीहड़ में शनिवार की सुबह नीलगाय के तीन शिकारियों को गिरफ्तार किया। वह थैलों में भरा नीलगाय का एक क्विंटल मांस थ्री व्हीलर में इटावा शहर ले जा रहे थे। शिकारियों के पास दो बंदूक व बारुद बरामद की गई है।
सामाजिक वानिकी लखना क्षेत्राधिकारी विवेकानंद दुबे ने बताया कि नीलगाय को कुछ शिकारियों ने बंदूकों से मार कर उसका मांस काटकर थ्री व्हीलर से ले जाने की सूचना मिली थी। इस पर सामाजिक वानिकी की टीम ने सब्दलपुर के बीहड़ की तलाशी ली। बीच बीहड़ में इस प्रतिबंधित मांस को थैलियों में पैक करकर उस पर बोरा लपेटा गया था। इस मांस को इटावा बिक्री के लिए ले जाने की फिराक में थे। घेराबंदी करके तीन शिकारियों को हिरासत में ले लिया जबकि थ्री व्हीलर चालक व एक अन्य शिकारी बीहड़ में भाग जाने में सफल रहा। पकड़े गए शिकारियों ने अपने नाम मु. शरीफ पुत्र रहमतखां निवासी कांशीराम कालोनी जसवंतनगर, कामिल खां पुत्र निजामुद्दीन निवासी तकिया टंकी नई बस्ती कोतवाली इटावा व हुकुम सिंह पुत्र कांशीराम निवासी बंसरी थाना बिठौली बताया। उनके पास से थ्री व्हीलर में प्रतिबंधित करीब एक क्विंटल वनरोज का मांस बरामद किया। इनके पास से दो बारूदी बंदूकें व बारूद बरामद की। वहीं इस मामले की लिखित तहरीर सामाजिक वानिकी लखना की टीम ने थाना लवेदी को दे दी है। पकड़े गए शिकारियों ने उन्होंने तीन बार नीलगाय का मांस इटावा में बेचा है। वन विभाग की टीम में मुख्य रुप से टीम प्रभारी वन क्षेत्राधिकारी चकरनगर शिवकुमार व वनविद संदीप, सूर्यकांत, भूपेंद्र सिंह, गिरजेश तिवारी, प्रदीप तिवारी, सौरभ चौधरी मनोज दीक्षित, वनरक्षक जयशंकर आदि मौजूद थे।